AlexejDobrolubov/national_council_slovak_2010 huggingface dataset:
16. schôdza NR SR - 6.deň - B. popoludní
Dátum: 2020-11-03
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

65. Ďakujem pekne za relatívne vecnú diskusiu. Na otázku pána Gyimesiho odpovedal práve Juro Blanár, to znamená, áno, my sme za to, aby sme oslavovali vznik Československa, ale 30. októbra, kedy vznikla Martinská deklarácia, lebo to je náš národný míľnik. Čo sa týka pani poslankyne Drábikovej, v podstate súhlasí s tým a naučila sa to na základnej škole v dejepise, že je Mníchovská zrada niečím zlým. Tak prečo si to nepripomíname? Máme viacero pamätných dní, ktoré sa týkajú negatívnych udalostí, ako je povedzme pamätný deň tragédie v Černovej. To znamená, že vieme si pamätným dňom pripomínať aj negatívne udalosti. Prečo si nepripomíname takúto strašidelnú vec, ktorú spáchali západné mocnosti na Slovenskom alebo Československom štátnom celku? Viete, keď poviete pani kolegyňa, že podnecujeme tým hnev voči štátom a v prípade 21. augusta 1968, ktorý ste si pred pár hodinkami schválili ako pamätný deň, nepodnecujeme hnev voči týmto štátom, ktoré už majú dneska iný režim, ako ste povedali? Tak buďte aspoň trošku konzistentná. Ak chceme teda kopať do východu, tak kopme aj do západu, aby sme boli spravodliví voči našim dejinám. Laco Kamenický, presne tak. V otázke migrácie už nikdy viac nedopusťme, aby sa rozhodovalo o nás bez nás, už nikdy viac nedopusťme zradu zo strany západu na našom národe. Pán Stančík, ja vám odporučím knižku od Roberta Service, to je britský profesor, ktorý urobil veľmi dobrú biografiu Stalina, kde naňho naložil, akože je to monštrum, je to úplne najhoršie monštrum v dejinách. Ale v prípade paktu Ribbentrop-Molotov si prečítajte, čo napísal. Že to bolo jedno z najmúdrejších Stalinových rozhodnutí, pretože oddialil na tri roky vojnu a vďaka tomu potom Červená armáda, ktorá ešte v čase vytvorenia prvého frontu nebola schopná sa brániť, tak už v roku 1941, ´42, ´43 a tak ďalej už bola schopná sa brániť. To bolo strategické rozhodnutie a to hovorí Robert Service. Opakujem, nikto z vás nie je profesor histórie...(Prerušenie vystúpenia časomerom.) (Smiech v sále.)
16. schôdza NR SR - 2.deň - A. dopoludnia
Dátum: 2020-10-21
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

55. Ďakujem pekne za faktické poznámky. Pôjdem postupne. Pán poslanec Pčolinský, že strana SMER skončí na smetisku dejín. Inak mimoriadne oceňujem slovo "smetisko dejín", to je pojem Karla Marxa. Robíte pokroky, učíte sa, výborne! No ale zato SME RODINA, tú čakajú také svetlejšie zajtrajšky, že to vám poviem. Voliči musia byť mimoriadne nadšení z vašej strany, najmä zo sexuálnych, transsexuálnych dobrodružstiev pána Borisa Kollára. To určite pomáha budúcnosti vašej strany! Pán Benčík, pani Hudecová, to boli úžasné prednesy z papiera. Gratulujem, to je na Hviezdoslavov Kubín. Možno pán Benčík by mohol trošku popracovať, bolo to také monotónne, ale verím tomu, že máte budúcnosť. Pán Linhart a pán Karahuta, vraj za našej vlády boli nízke dôchodky. Áno, okej, ste tu teraz vy. Takže to idete zvýšiť, predpokladám, hej? Došli ste všetko napraviť, všetky tie nespravodlivosti. A naprávate ich tak, že dôchodcom zoberiete 260 mil. euro. Gratulujem! A že zmrazujete minimálny dôchodok. A že im zarežete aj vek odchodu do dôchodku. (Reakcie z pléna. Zaznievanie gongu.) Toto je vaše riešenie. Takže teraz už to bude pre dôchodcov úplne sveta žiť. Toto je skvelá logika! Spomeňte si na Ľudovíta Kaníka. Spomeňte si aj na jeho dôchodkovú reformu. Spomeňte si, kto to tu celé spackal. Vaši pravicoví kolegovia tým druhým pilierom. Odvtedy je tu to, ten problematický, problematická situácia slovenských dôchodcov. Takže, páni kolegovia, choďte sa pozrieť do vlastnej špajze! A viete, pán Krajčír, keď ste povedali, že prečo sme to okamžite nezaviedli, tie 13. dôchodky, keď sme mohli. Kde je pán Krajčír, zabudol som teraz. Pardon, tam som sa pozrel, to je Karahuta, už si zvykám. Čiže, pán Krajčír, že prečo sme to hneď neurobili. No lebo my sme obracali každé euro, aby sme mali deficit normálny, aby sme nezadlžovali budúce generácie (smiech v pléne) a podobne. A preto sa znižoval, a preto sme mali jedno percento deficitu. A čo ste urobili vy? Takýmto spôsobom (rečník luskol prstami) ste si zvýšili o 8 % deficit. Takýmto spôsobom. Takže vy peniaze máte, my sme ich nemali. Ďakujem pekne. (Výkriky z pléna.)
16. schôdza NR SR - 2.deň - A. dopoludnia
Dátum: 2020-10-21
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

16. Pán poslanec, povedali ste to na rovinu. Oni okrádajú seniorov o 280 mil. euro, tých najslabších. A vyhovárajú sa ako malé deti na verejné financie. Oni sa vyhovárajú, že nemajú peniaze, lebo my sme zvýšili verejný dlh. Len pripomeňme, že verejný dlh za nás bol, myslím, 48 % a oni takto (rečník luskol prstami) ho zdvihli o 12 %, o 10 mld., takto (rečník ešte raz luskol prstami) za jeden deň, ale my zvyšujeme dlh. Výborne, páni kolegovia! Vyhovárajú sa, že nemajú peniaze, pritom všetci vieme, že vďaka tomuto majú 6 mld. v kase, šesť miliárd, a nevedia ich využiť ani v rámci koronakrízy, iba 10 % využili. Majú 6 miliárd, a nevedia nájsť 280 miliónov pre naše staré mamy a starých otcov. Prečo ich nevedia nájsť? Ja to vnímam ako odpor k seniorom, ako gerontofóbiu, ako niečo, čo je iracionálne, lebo peniaze na to majú. Oni sa vyhovárajú, že my sme kradli. Tak dobre, páni kolegovia, 30 mld. som počul, že sme nakradli, tak ich máte k dispozícii. Máte dneska 30 miliárd k dispozícii, a neviete nájsť 280 miliónov pre dôchodcov? To im ako chcete vysvetliť? Veď vy by ste im mohli dať zlaté padáky, vy by ste im mohli dať milióny, ale vy im nedáte, lebo, lebo čo? Lebo sme asi nekradli, že, kolegovia! A ďalšia vec, keď nájdete peniaze na banky, na tých najbohatších, ako chcete našim seniorom vysvetliť, že tú istú sumu, dokonca nižšiu, neviete nájsť na nich. Páni kolegovia, ani sa nesnažte, ani sa nesnažte, toto seniorom nevysvetlíte. Toto je neuveriteľný volebný podvod, toto je iracionálne, toto je surové. Ďakujem pekne.
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

170. Pán kolega Žiak, vy ste z SaS, že? Ja by som na vašom mieste vážil slová, lebo z toho bude ďalšia koaličná kríza, keď tu obviňujete pána Krajniaka a Kollára z volebnej korupcie, to je naozaj niečo, čo asi neradi počujú. Ja chápem, že vás naštvali tým, že vášho šéfa označili za zodpovedného za smrť ľudí a podobne, ale tento spôsob koaličných prekáračiek naozaj unavuje už celé Slovensko, takže ak chcete hovoriť pánovi Krajniakovi, Kollárovi a celej SME RODINE, že sú volební korupčníci, nech sa páči v kuloároch, ale nie tuto v pléne. Ďakujem veľmi pekne. Vaša logika, že za všetko môže SMER, a lebo Fico a tak ďalej, to už všetci poznáme, už to je naozaj dosť trápne, že neviete povedať jediný iný argument, skúste sa zamyslieť skôr nad vlastnými rodičmi, vlastnou mamou, vlastným otcom a choďte im povedať, že im zoberiete 260 euro, ktoré im váš koaličný partner spolu so stranou SMER dal pred voľbami. Choďte to povedať svojim rodičom a prestaňte už konečne do toho neustále ťahať vašu nenávisť voči SMER-u. Ja viem, že nás nemáte radi, ale to naozaj nie je argument ani v materskej škôlke. Ale veľmi ma nemilo prekvapil váš argument, že seniori sú záťaž. Prepáčte, seniori, naši otcovia, naše mamy sú záťaž? To čo je za neoliberálny pohľad, to čo je za pravicový pohľad? Aká záťaž? To sú ľudia, ktorí sú pokladom našej spoločnosti, ktorí nás tu vychovali, všetko vybudovali. Však vďaka tomu ste mohli chodiť do škôlky, lebo ju postavili, do školy, lebo ju postavili, vychovali vás. Nemocnice postavili, vďaka tomu dneska žijeme, vďaka tomu dneska chránia ľudí pred koronakrízou. Toto všetko postavili naši rodičia, naše staré mamy a starí otcovia a vy im chcete zobrať posledné omrvinky a ešte poviete, že sú záťaž. Tak toto ak je naozaj politická filozofia strany Sloboda a Solidarita, tak nás Pán Boh ochraňuj! (Reakcie z pléna.)
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

148. Ďakujem pekne. Pán predseda, to, čo ide teraz páchať táto vláda, to je doslova lúpež. A je to tá najbizarnejšia lúpež v dejinách. Pamätáme si - Billy the Kid prepadával dôstojníky (pozn. red.: správne „dostavníky“) a Bonnie a Clyde prepadávali banky, ale nikto z nich nelúpil u dôchodcov. To až musel dôjsť Matovič a pán Krajniak, ktorí idú olúpiť slovenských seniorov o stovky miliónov euro. Gratulujem vám, pán Krajniak, to je asi najnesociálnejší akt, aký môže niekto spáchať. Mňa by inak tiež veľmi zaujímalo ako pána predsedu, ako dokáže pán Krajniak spolupracovať s Borisom Kollárom. Pán Krajniak sa pýši tým, že je posledný križiak. Ja si teda nepamätám, že by križiaci pri križiackych výpravách obcovali s transsexuálmi, ako jeho šéf. Ani si nepamätám, že by križiaci útočili na seniorov. Ani si nepamätám, že by križiaci šlapali po pápežských výzvach a encyklikách ani že by šlapali po kresťanskom učení. A pokiaľ viem, v kresťanskom učení sa píše: „Pomáhaj blížnemu svojmu.“ Tam nie je napísané: „Oberaj dôchodcov o dôchodky,“ ale: „Pomáhaj blížnemu svojmu,“ pán kolega. Je tam napísané: „Pomáhaj tým najslabším.“ Pokiaľ vieme, banky nie sú celkom najslabšie úplne, že? Dať im 380 mil. a zobrať dôchodcom? To je to sociálne, to je to kresťanské, pán Krajniak? Hovorí sa o živote v pravde. A vy ste sa zachovali ako poslední farizeji. Zahlasovali ste pred voľbami a všetko ste porušili po voľbách. Toto je to biblické? Toto je to, čo chcel od vás Ježiš Kristus? Hovorí sa o solidarite a subsidiarite v rámci cirkevných učení, ale tým sa myslí solidarita s tými slabšími, pán kolega Krajniak, nie s mafiánmi, nie s transsexuálmi. S dôchodcami, s tými slabšími. Pochopte už konečne kresťanské učenie. Opakujem, to ja vám, ja ako ateista vás mám učiť, čo chcel Ježiš Kristus? (Ruch v sále.)
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

126. Ďakujem pekne. Pán poslanec, veľmi správne ste vyhodnotili zámer ministra Krajniaka. Chcel by som len doplniť. V prvom rade naši otcovia a mamy, naši starí otcovia a staré mamy tu vybudovali celú republiku po vojne. Oni si zaslúžia ten trinásty dôchodok, oni si zaslúžia všetky tie peniaze, ktoré im bývalá vláda dala aj s pomocou ministra Krajniaka a jeho strany SME RODINY. To nie je almužna, oni si to zaslúžia. Oni ďalej sú veľmi platní pre spoločnosť. Hovorí sa tomu strieborná ekonomika. Oni strážia deti, starajú sa o záhrady, majú neuveriteľné sociálne funkcie, ktoré plnia aj ekonomické funkcie, len za to nedostávajú mzdu. Oni si zaslúžia tie dôchodky. Viete, aj z ekonomického hľadiska táto vrstva obyvateľstva je veľmi dôležitá z hľadiska produkcie, z hľadiska kúpyschopnosti a rastu ekonomiky, pretože štartujú spotrebu. A vďaka tomu môže fungovať ekonomika, vďaka tomu môžu vyrábať firmy a tak ďalej. Čiže opäť, oni si to zaslúžia, oni nie sú bremeno. Oni sú poklad tejto spoločnosti. A takýmto ľuďom teraz brať, opakujem, našim starým mamám, starým otcom, tým najslabším, tým najzraniteľnejším brať v tejto situácii korony, kedy majú ešte zraniteľnejšie postavenie a kedy sa navyše nemôžu brániť, keď im zakážete ísť do ulíc, keď im zakážete, zoberiete ich ústavné práva na zhromažďovanie. A v tejto chvíli im ako taký lúpežník v noci zobrať, keď sa niekto nemôže brániť, ich 13. dôchodok je maximálne cynické a maximálne necitlivé. A ja som presvedčený, že pokiaľ ešte aj strana SME RODINA niekedy v ľudských dejinách chce sa postaviť pred ľudí a povedať im, že im môžu dôverovať, tak toto jednoducho nemôžu spraviť, lebo toto je taký volebný podvod, aký tu v dejinách Slovenskej republiky ešte nebol. Opakujem, pokiaľ sa tu postaví Sulík so svojím neoliberálnym presvedčením, nech sa páči, je konzistentný, ale pokiaľ toto robí Krajniak, je to... (Prerušenie vystúpenia časomerom.)
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

106. Pán poslanec Kremský, bojovať proti akémukoľvek zvýšeniu minimálnej mzdy, uf, rodí sa nám tu nový Kaník, nový sociálny netvor. Viete, vy sa tu hráte na bigotného kresťana. A viete, z akého, ako sa pozerá kresťanská sociálna náuka na tento problém? Lebo z pohľadu kresťanskej sociálnej náuky bol váš prejav nepríčetný, ja vám to pripomeniem. Encyklika Rerum novarum, slávna encyklika, ktorá hovorí o priorite práce nad kapitálom, to znamená, chráňme tých slabších, nie tých silnejších, tí si vedia pomôcť sami, to hovoril váš pápež, nie môj. Encyklika Laborem exercens, Ján Pavol II., ktorý hovoril o spravodlivej mzde a veľmi silne podporoval aj minimálnu mzdu, lebo to je v prospech tých slabších. Viete? A vy kopete za tých silnejších ako kresťan?! Encyklika najnovšia nového pápeža Františka tvrdo kritizuje princípy liberálnej ekonómie a kapitalizmu, pretože je nespravodlivý a nie je v prospech tých najslabších, práve tých robotníkov, ktorým vy idete teraz zobrať 33 euro mesačne a miliardu celkovo. To sú vaše autority, vaši pápeži. Nie je vám trápne, že ja ako socialista a ateista vás musím vyučovať sociálnej náuke cirkvi? Pán kolega, hanbil by som spred vašimi spoluveriacimi. Ďalšia vec, predniesli ste jasný pravicový pohľad. O. K., konzistentné. Ale čo my upozorňujeme, to, ako nekonzistentný je minister Krajniak, ktorý hlasoval za ľavicové opatrenia a dneska obrátil o 180 stupňov. Nedokáže si sadnúť s odborármi, nedokáže počúvať ich argumenty! Toto je príčetné, pán kolega Kremský? Toto je arogantné. Prečítajte si Josepha Stiglitza alebo ďalších ekonómov, ktorí jasne hovoria, že strašenie pravičiarov ohľadom minimálne mzdy, že zruinuje ekonomiku, je ekonomický nezmysel. Čítajte, pán kolega! Aj tie pápežské encykliky. Ďakujem.
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

92. Ďakujem pekne za faktické poznámky. K pánovi poslancovi Pčolinskému, že ako sme sa podelili s ľuďmi o ten vrchol, v ekonómii sa hovorí konjunktúra. Slovo vrchol používa asi Boris Kollár, keď je s pánou, s pánom Paris. A my sme sa podelili o konjunktúru takto: zvyšovanie vianočného príspevku, až z toho bol 13. dôchodok, vlaky zadarmo, Zákonník práce v prospech zamestnancov a odborov, zdvojnásobená minimálna mzda, materská zvýšená na čistú mzdu, rodičák zvýšený o 150 euro, príspevok pri narodení detí v dramatickej výške, strop odchodu veku do dôchodku, 100 euro prvákom, zdvojnásobnenie, zvýšenie, dvakrát 10% zvýšenie platov v štátnej správe, o 26 % sme zvýšili učiteľom. Mohol by som pokračovať, len nemám čas, iba na toto, dobre, len aby ste pochopili, páni kolegovia, že toto sme robili my a vy beriete dôchodcov, vy beriete robotníkom, vy beriete rodinám, vy beriete každému, len nie bankám. Toto ste vy. Pán poslanec Herák, ja vám ďakujem, že takto rád čítate moje statusy po nociach, obohatí vás to, ubezpečujem vás, a keby ste chceli, podpíšem vám aj knižku. Pán poslanec Mazurek má úplnú pravdu, 10 dní doma, toto prikazuje premiér tejto krajiny ľuďom, ktorí majú iný názor na celoplošné testovanie. A nielen, že 10 dní v karanténe bez OČR-ky, bez péenky, to je doslova vyhladovanie. To myslíte vážne? A pán poslanec, pán minister Krajniak mu to odklepne? Sociálny minister? To som veľmi zvedavý. A, pán podpredseda Grendel, no hrozí tu hromadné nakazenie, toto je môj názor. A vy hovoríte, vy sa vyhrážate, choďte to povedať niekde inde, aby sme vás mohli zavrieť, toto je váš štýl práce. Vy, vás chceme kriminalizovať, toto je naša najväčšia záľuba, toto je náš národný šport, kriminalizovať opozičných poslancov. A potom postaviť k múru a zatvoriť, tak ako to chce ministerský predseda Igor Matovič, to je úplne fantastické! Nech sa radšej Matovič postaví pred kamery a nech zopakuje, čo povedal na Markíze, že nás treba postaviť k múru a zastreliť. Toto nech povie na verejnosti. Tak.
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

62. Pán predseda, veľmi správne ste upozornili na tú aroganciu vládnej koalície. Oni dnes oberajú ľudí o vyše miliardy. O vyše miliardy. Ak zoberieme dôchodcov, ak zoberieme robotníkov a zoberieme všetky vyššie pracovné kategórie, o vyše miliardy. A jediné, čo oni dokážu, je zase dokola húsť, lebo Fico. Furt dokola sa tu vracajú k nejakým tendrom spred desiatich rokov. Veď to je neuveriteľné. To je taká arogancia. Však už je polroka po voľbách. Oni majú prinášať výsledky, a nielen neustále chrliť síru. A oni oberajú dôchodcov, oberajú robotníkov a ešte stále si dovoľujú viniť za to opozíciu. To je neuveriteľné! 21 je ich tu, 21 poslancov vládnej koalície zaujíma, že teraz idú svojim starým rodičom brať dôchodky. Dvadsaťjedna! Veď to je hanba. To je taká arogancia, aká tu ešte naozaj nebola. Ďalšia vec. Tá diskusia je absolútne vylúčená. Odbory boli proti tomuto. A čo spravil pán minister, veľký demokrat? Vylúčil ich z tripartity. A dokonca ide robiť zákon, aby už v tripartite byť ani nemohli, aby tam mohli byť iní odborári, ktorí budú prikyvovať. Toto je riešenie demokrata pána ministra Krajniaka. Trestať a mstiť sa. To isté, nezobral ich ani pri vyjednávaní rozpočtu, odborárov, prvýkrát v dejinách, lebo sa mstí, lebo chce trestať, lebo s ním niekto nesúhlasil. Ako pán Matovič - zastreliť pri múre, že? Takýmto spôsobom funguje tá slušná vláda, to slušné Slovensko. A opäť máme krásnu situáciu, pán Matovič sa ide mstiť ešte aj tým ľuďom, ktorí nechcú ísť na celoplošné testovanie. Pošle ich na 10 dní do karantény. Budú musieť byť doma a dokonca bez péenky. Absolútne porušenie všetkých zákonov, ústavy, základných práv, lebo oni sa mstia. Niekto so mnou nesúhlasí, tak ho treba zavrieť, zastreliť alebo zbaviť osobných práv. Takýmto spôsobom nemôže fungovať demokratická krajina. Pán Krajniak, nie st..., nielen ste, že, že ste podvodník, ale ešte aj ničíte základné ústavné práva Slovenskej republiky. Spamätajte sa! Ďakujem.
16. schôdza NR SR - 1.deň - B. popoludní
Dátum: 2020-10-20
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

33. Pán poslanec, dneska je deň D. Deň, kedy chcú obrať robotníkov o miliardu euro. Dneska zoberú dôchodcom 13. dôchodok, budú ničiť a likvidovať odbory, dneska je ten deň. A oni práve dnes prichádzajú, aby toto celé prekryli, prichádzajú s maškarádou, s celoplošným testovaním, ktorá je len marketingovým ťahom na prekrytie tohto celého. Oni ožobračujú národ a prekrývajú to Matovičovou hrou – Nakaz svojho suseda. Toto je ich spôsob, ako chcú riešiť sociálne problémy na Slovensku. To je škandál! Toto je normálny sociálny masaker. A ja sa pýtam, páni kolegovia, nebolo by férovejšie, nebolo by férovejšie, keď ste zakázali ľuďom protestovať, čo je úplne pochopiteľné, že sú v uliciach odbory, že by tam išli seniori, že by tam išli robotníci, každý, komu beriete peniaze, nebolo by férovejšie, keď im to dneska zakazujete, aby ste zmrazili tieto zákony? Ak to chcete urobiť, prečo to neurobíte o niekoľko mesiacov, keď bude situácia normálna, demokratická, že ľudia budú môcť bojovať za svoje práva. Vy im to robíte poza chrbát. Vtedy, keď sa nemôžu brániť. Takto to robia fašisti, takto to robia autoritári, ale takto to nemôžu robiť demokratickí politici, najmä tí nie ako pán Krajniak, ktorý hlasoval aj za 13. dôchodok, ktorý hlasoval aj za minimálnu mzdu v takej podobe, ako sme ju schválili. Páni kolegovia, zastavte sa. Vy nemôžete takto obchádzať verejnosť. Nech sa páči, ste pravičiari, chcete to takto robiť. My sme ľavičiari a chceme pomáhať spotrebe a kúpyschopnosti obyvateľstva, aby sme naštartovali ekonomiku. V poriadku, vy to vidíte inak. Ale nerobte to vtedy, keď ľudia nemôžu protestovať, a neprekrývajte im oči týmto vaším sociálnym gigantickým experimentom s celoplošným testovaním, ktorým len prekrývate tento sociálny masaker.
17. schôdza NR SR - 1.deň - B. popoludní
Dátum: 2020-11-12
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

22. Ďakujem pekne. Pán poslanec Fico, ja možno prekvapivo vítam vaše vystúpenie, a to preto, lebo jednak to je úlohou opozície, poukazovať na veci, o ktorých si myslí, že koalícia robí nesprávne. To je úplne v poriadku. Na druhej strane je to pre nás pripomienkou, že nesmieme poľaviť v tom, aby sme išli po tých, ktorí stokrát horšie veci robili v minulosti. A keď sa tu hovorí o podaní trestných oznámení, určite to urobte, len nie som si istý, že komu ich podáte? Lebo všetci tí vaši kamaráti, tí momentálne sú trestne stíhaní alebo sú vo väzbe. (Reakcie z pléna.) Podajte, komu chcete, ale najprv ideme po poradí. Treba vyriešiť tie vaše zlodejiny, nie stokrát, tisíckrát väčšie, a tú vašu devastáciu tohto štátu a hlavne právneho štátu, to musíme vyriešiť a potom, samozrejme, môžme riešiť aj tie menšie veci, o ktorých hovoríte vy. Ja som, ja som vždy za to. A krátka pripomienka k tomu, čo ste hovorili, keď ste hovorili o Gorile. Prečo sa Gorila nevyšetrila? Koho to bola zodpovednosť? Mali ste ju vyšetriť, veď ste boli pri moci. Všetko to boli vaši ľudia! Ja vám poviem prečo. Lebo v Gorile ste boli namočený hlavne vy. A vy môžete hovoriť, že Dzurinda a tamto, ono. Prosím, prečo ste Dzurindu trestne nestíhali, ak na to bol dôvod? Ja vám poviem prečo. Lebo ste to boli vy, kto na Vazovovej pil Colu s Haščákom. Vy!
16. schôdza NR SR - 2.deň - B. popoludní
Dátum: 2020-10-21
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

44. Pán kolega Petrák, ja neviem, povedzte mi, kto sú naši ľudia. Ale ja vám poviem, kto sú vaši ľudia: Bašternák, Kočner, Jankovská. To sú vaši ľudia. Pán kolega Jarjabek, áno, nenávisť. Je to, uznávam, nenávisť voči nespravodlivosti, nenávisť voči neschopnosti domôcť sa pravdy, spravodlivosti. Uznávam to, nenávidím to. Je mi to jasné, že vy s tým žijete, že nechápete, o čom ja hovorím. Rozumiem tomu. Pán kolega Susko, verejná voľba, tajná voľba. Nemôžem inak, ako povedať, že zavádzate. Veľmi dobre viete, že o čom my hovoríme, veľmi dobre viete o tom, že volení zástupcovia ľudu musia byť schopní skladať účty, že sa nesmú schovávať za tajné voľby. A pokiaľ hovoríte o prednosti tajnej voľby v personálnych veciach, áno, sú výnimky, ale to sú len v rámci vnútrostraníckych personálnych volieb, napríklad v britskom parlamente, samozrejme, VIP voľby VIP funkcionárov v rámci strany, áno, sú tajné, ale to je v rámci vnútrostraníckych volieb, nie v rámci volieb, kde sa tí poslanci zodpovedajú za svoju voľbu svojim voličom. A, pán kolega Saloň, toto už je patetické. Ak si myslíte, že ja sa teraz tu zbláznim, keď vy my začnete hovoriť o tom, čo Sulík povyvádzal, keď bol s Kočnerom, a že to bola chyba, nezbláznim sa. Ale povedzte: Bol skorumpovaný Sulík? Nebol.